**Ahmad ibn Jahja al-Balazuri** (arap. ; Bagdad?, 786–796. ili rane 810-e – Bagdad?, oko 892), srednjovjekovni muslimanski historičar, genealog, historiograf, prevodioc, pjesnik i satiričar, jedan od najznačajnijih predstavnika ranoislamske historiografije 9. vijeka. Veći dio života proveo je u Bagdadu, a dva njegova kapitalna djela su "Genealogije plemića" (*Ansab al-ašraf*) i "Osvajanja zemalja" (*Futuh al-buldan*).

Biografija
----------

Najraniji izvori podataka o al-Balazurijevom životu i aktivnostima, poput djela *Kitab Bagdad* od ibn Abi Tahira Tajfura (u. 893) ili *Mudžam al-šuara* od al-Marzubanija (u. ~990), sačuvani su samo djelomično i historičari su stoga za rekonstrukciju biografije prisiljeni oslanjati se na radove kasnijih autora u kojima su sadržani odlomci istih. Fragmenti izgubljene knjige ibn Abi Tahira Tajfura, najstarijeg izvora takvog tipa, prenešeni su ponajviše u Jakutovom *Iršadu*. Ipak, malo je izgledno da će postojeći polovični materijal ponuditi ikakve daljnje informacije. Usprkos njegovoj dugovječnosti i širokom rasponu aktivnosti, biografski podaci o al-Balazuriju zbog navedenog su prava rijetkost.

Datum i godina al-Balazurijevog rođenja nisu zabilježeni i procjene se zato temelje na njegovoj interakciji s drugim učenjacima. F. Rosenthal na osnovi smrti al-Balazurijevih učitelja navodi da je očigledno da nije mogao biti rođen nakon ranih 810-ih, a C. E. Bosworth rođenje smješta u prve tri decenije 9. vijeka. Na temelju al-Balazurijevog panegirika kalifu al-Mamunu datiranog u august 833. (radžab 218. AH), S. Zakar procjenjuje da je rođen između 786. i 796. godine, no takva pretpostavka je upitna jer implicira iznimnu dugovječnost. Suvremeni historičari pretpostavljaju da je rođen u Bagdadu, prijestolnici Abasidskog Kalifata, gdje je proveo većinu svog života. Po vjeroispovijesti je pripadao sunitskom islamu.

Al-Balazurijevo ime po rođenju je Ahmad i patronimske genealogije bilježe tri generacije predaka, konkretno oca Jahju, djeda Džabira i pradjeda Davuda. Za vrijeme vladavine kalifa Haruna al-Rašida (vl. 786–809), Džabir ibn Davud radio je kao pisar u abasidskom Egiptu, u uredu rizničara al-Hasiba. Od ovog djeda naslijedio je atipičnu nisbu, nazvanu po plodu biljke *Semecarpus anacardium* (arap. ), stimulansa za pamćenje od čije je nesmotrene i prekomjerne konzumacije Džabir navodno umro. Detalji djedove karijere, prevođenje s perzijskog na arapski jezik i nepostojanje zapisa da su al-Balazuri ili njegovi preci pripadali određenom arapskom plemenu, sugeriraju da je možda bio perzijskog porijekla. Al-Balazuri se u djelima ibn al-Nadima, Jakuta i ibn Asakira javlja pod raznim kunjama, među kojima su Abu al-Hasan, Abu Bakr, Abu Džafar, Abu al-Abas i Abu al-Hasan al-Hatab.

Obrazovao se u gradovima diljem Iraka i Sirije, uključujući Damask, Homs i Antiohiju. Tokom boravka u Iraku, al-Balazuri je slušao predavanja ili čitao djela historičara ibn Sada (u. 845), al-Madainija (u. 850) i al-Zubajrija (u. 848), odnosno gramatičara i mufasira Abu Ubajda al-Kasima ibn Salama (u. 838). Jedan od njegovih učitelja u Bagdadu bio je i Afan ibn Muslim (u. 834), iako nije moguće utvrditi kada je točno studirao kod njega. Uzimajući u obzir rane procjene godine rođenja i određene citate u njegovim djelima, postoji mogućnost da se al-Balazuri družio i s al-Vakidijem (u. 823), historičarom koji je radio kao sudija u Bagdadu od 819. do 822. godine. Prema svemu sudeći bio je usko povezan s abasidskim vladarskim dvorom, prvo kao prijatelj (nadim) kalifa al-Mutavakila (vl. 847–861), a zatim i kasnijih vladara poput al-Mustaina (vl. 862–866) i al-Mutaza (vl. 866–869).

Određene privatne podatke u svojim djelima al-Balazuri je prikupio izravno od članova abasidske porodice, npr. *Ansab al-ašraf* sadrži informacije dobivene od Hibatulaha ibn Ibrahima ibn Mahdija, a *Futuh al-buldan* one al-Mutavakilove vezane za historiju Alepa. U djelima starijih orijentalista s kraja 19. i početka 20. vijeka, poput C. Brockelmanna i D. S. Margolioutha, pojavljuje se tvrdnja da je al-Balazuri služio kao učitelj al-Mutazovom sinu Abdulahu ibn al-Mutazu, no suvremeni historičari to osporavaju i ističu da se radi o miješanju al-Balazurija s gramatičarom Salabom (u. 904). Njegove tijesne veze s abasidskim dvorom prekinute su kada je kalifat preuzeo al-Mutamid (vl. 870–892), a umro je ili krajem al-Mutamidove ili početkom vladavine njegovog nasljednika al-Mutazida (vl. 892–902). Godina al-Balazurijeve smrti nije pouzdano poznata, ali 892. je među historičarima prihvaćena kao najizglednija jer se kao takva (i ujedno najkasnija) navodi u djelima ranih muslimanskih autora. Anegdotu o trovanju balazurom, navođenu u izvorima kao uzrok smrti djeda Džabira, starija zapadnjačka literatura ponekad pogrešno pripisuje samom al-Balazuriju.

Djela
-----

Dva glavna al-Balazurijeva rada su *Ansab al-ašraf* i *Futuh al-buldan*, kapitalna djela ranoislamske historiografije 9. vijeka, po opsegu usporediva jedino s al-Tabarijevom "Historijom poslanika i kraljeva". Ibn al-Nadim i Jakut među njegova djela ubrajaju još arapski metrički prijevod knjige *Kitab ahd Ardašir* (nesačuvana), navodeći da je bio poznat kao prevodioc s perzijskog na arapski jezik. Historičari pretpostavljaju da je također uživao reputaciju pjesnika i satiričara, budući da Jakut u biografiji o al-Balazuriju citira neke njegove stihove.

### *Ansab al-ašraf*

Strana poglavlja o kalifatu Abdul-Malika ibn Marvana (manuskript al-Balazurijevog *Ansab al-ašrafa* u Istanbulu)
*Ansab al-ašraf* (arap. ), u doslovnom prijevodu "Genealogije plemića", predstavlja historiju organiziranu po genealoškom sistemu. Djelo istovremeno slijedi biografski žanr tabakata koji je al-Balazuri evidentno usvojio od učitelja ibn Sada, iako se ove metode ne pridržava strogo jer većinu najvažnijih događaja iz perioda pojedinih vladara uvijek dodaje u odgovarajuća poglavlja. Neposredni uzori koje je oponašao nesumnjivo su *Džamharat al-nasab* od Hišama ibn al-Kalbija (sačuvan) i *Tarih al-ašraf* od al-Hajsama ibn Adija (izgubljen). Al-Balazurijevo djelo strukturom je stoga kombinacija triju stilova: ibn Sadove biografske knjige o klasama, zatim starijih kronika ibn Ishaka, Abu Mihnafa i al-Madainija, te genealoške literature ibn al-Kalbija. *Ansab al-ašraf* odlikuje se po kolosalnom opsegu sadržaja i njegov cjeloviti manuskript čuvan u Istanbulu broji čak 1227 listova, čime je tek nešto manji od al-Tabarijevog kapitalnog djela. Hadži Kalfa u svom *Kašf al-zununu* tvrdi da je al-Balazuri umro prije dovršetka djela.

U tematskom smislu, *Ansab al-ašraf* započinje biografijama poslanika Muhameda i njegove rodbine iz Banu Hašima, uključujući Alide i Abaside. Poslije njih fokus se prebacuje na Banu Abd-Šams, posebno Omejade kojima je posvećeno disproporcionalno više prostora, a zatim i na ostale kurejške klanove. Potonji uključuju Abu Bakrov Banu Tajm i Omarov Banu Adi, međutim, biografije ove dvojice kalifa su izrazito hagiografskog karaktera. Konačno, završna poglavlja su o muzarskim plemenima, poput cijelog Banu Kaisa i njegovog ogranka Banu Sakifa, a posljednja biografija je posvećena al-Hadžadžu ibn Jusufu. Sjevernoarapska plemena Banu Rabije i južnoarapska iz Jemena nisu obrađena u djelu, moguće zbog al-Balazurijeve smrti. Iako se prvenstveno bavi događajima u Iraku, Siriji i Arabiji, *Ansab al-ašraf* također pruža niz podataka važnih za historiju Irana, među kojima su aktivnosti guvernera Zijada ibn Abiha, frakcijske borbe arapskih plemena, antiomejadski ustanak ibn al-Ašasa i njegove paunske vojske, te haridžitske pobune.

Al-Balazurijev pristup je intrigantan zbog činjenice da je, usprkos tome da je bio dvoranin Abasida, više od trećine svog djela posvetio njihovim rivalskim prethodnicima Omejadima, tretirajući ih objektivno, pa čak i suosjećajno. To se pak uklapa u tezu S. D. Goiteina da abasidski kalifi nisu vidjeli Omejade isključivo kao neprijatelje, nego i kao vrijedan uzor za državnu upravu. Zajedno s ibn Šabinim djelom *Tarih al-Madina*, al-Balazurijev *Ansab al-ašraf* je značajan za ranu islamsku historiju jer sadrži informacije koje je zbog vjerskih razloga sistematski potiskivao al-Tabari, a za razliku od ibn Šabe ne ignoriraju se ni kontroverzni podaci o Osmanovim zlodjelima. Brojni odlomci al-Vakidijevog djela tako su sačuvani upravo zahvaljujući al-Balazuriju. S druge strane, historičari kao glavne nedostatke ističu njegovo proizvoljno skraćivanje izvještaja i učestalo izostavljanje lanaca prenosilaca hadisa (isnad).

Prvi prijevod *Ansab al-ašrafa* na neki od evropskih jezika je "Anonimna arapska kronika XI" (njem. *Anonyme arabische Chronik XI*) pod uredništvom W. Ahlwardta, njemačkog orijentalista koji je identificirao anonimni manuskript kao segment al-Balazurijevog djela i objavio ga 1883. godine. Cijeli manuskript u Istanbulu (ms. Aşır Efendi 597-98) je kasnije pronašao C. H. Becker. Suvremena izdanja na arapskom jeziku objavljivana su u dijelovima: prvi je uredio M. Hamidulah (1959), drugi M. B. al-Mahmudi (1974), a treći A. A. al-Duri (1978). Serijal prijevoda pod pokroviteljstvom Hebrejskog univerziteta u Jeruzalemu uredili su S. D. Goitein (V, 1936), M. Schloessinger (IVb, 1938), M. Schloessinger i M. J. Kister (IVa, 1971), I. Abas (VIa i 4/1, 1979), te H. Asamina (VIb, 1993). Određene odlomke na italijanski jezik prevodili su O. Pinto i G. Levi Della Vida u osvrtu *Il califfo Muʻawiya I secondo il "Kitāb ansāb al-ašrāf"* (1938), odnosno F. Gabrieli u poglavlju *La rivolta dei Muhallabiti nel ʿIrāq e il nuovo Balāḏurī* (1938).

### *Futuh al-buldan*

*Futuh al-buldan* (arap. ), prevedeno kao "Osvajanja zemalja", kraća je verzija onog što je očigledno bilo veće i potpunije djelo na temu muslimanskih osvajanja. U njemu al-Balazuri kontinuirano pripovijeda o arapskim osvajanjima svake pokrajine kalifata i referencira svoj sadržaj na djela lokalnih historičara iz tih krajeva, a dopunjuje ga i podacima s ličnih putovanja, upitima na licu mjesta i sl. Rezultat svega toga je relativno uravnotežena naracija, najčešće (iako ne uvijek) bez navođenja paralelnih ili kontradiktornih prikaza istih događaja. *Futuh al-buldan* započinje Muhamedovim ratovima, zatim slijede ratovi ride, a potom se nižu osvajanja Sirije, al-Džazire, Armenije, Egipta, Magreba, te konačno Iraka i Irana. Potonja poglavlja uključuju opis osvajanja Kavkaza, Afganistana i Centralne Azije, a posebni odlomci posvećeni su Iraku, Džibalu, Reju i Kumešu, Azarbajdžanu, Gorganu i Tabaristanu, Ahvazu, Farsu, Kermanu, Sistanu i Kabulu, Horasanu i Transoksijani (posebno detaljno), te Makranu i Sindu.

Al-Balazuri u *Futuh al-buldan* često dodaje svježi analitički materijal prikupljen od al-Tabarija. Jedan od njegovih primarnih izvora bio je filolog Abu Ubajda Mamar ibn al-Musana od kojeg je dobio informaciju (nepostojeću u drugim djelima) da su arapske trupe prešle Amu-Darju još u doba Osmanovog kalifata, odnosno kada je Horasanom upravljao guverner Abdulah ibn Amir. U djelu se s opisima vojnih pohoda isprepliću i razne društvene i kulturne teme, primjerice zamjenjivanje grčkog i perzijskog jezika arapskim u omejadskoj upravi, arapsko naseljavanje Azarbajdžana, ustrojstvo arapske konjice po uzoru na sasanidske formacije, spor s Bizantom oko upotrebe islamskih simbola na egipatskim pismima, pitanja oporezivanja, korištenja pečatnih prstena, kovanica i valuta, historija arapskog pisma, itd. Prvi evropski prijevod *Futuh al-buldana* uredio je nizozemski orijentalist M. J. de Goeje (1866), na temelju kojeg su uslijedili i njemački prijevod O. Reschera (1917–1923), odnosno engleski prijevod P. K. Hittija i F. C. Murgottena (1916. i 1924). Dijelove knjige o osvajanju Irana na perzijski je preveo A. Azarnuš (1967).

Literatura
----------

* () Bosworth, Clifford Edmund (15. decembra 1988). *Balāḏorī*. Encyclopædia Iranica. New York: Columbia University. Pristupljeno 9. januara 2019.
* () Gibb, H. A. R.; Kramers, J. H.; Lévi-Provençal, É.; Schacht, J.; Lewis, B.; Pellat, Ch, ur. (1986) [1960]. *A – B*. Encyclopaedia of Islam. **1** (N. izd.). Leiden: E. J. Brill. ISBN 9789004081147. ISSN 1573-3912. OCLC 835916507. 
	+ Becker, Carl Heinrich; Rosenthal, Franz. „al-Balādhurī". str. 971-972. DOI:10.1163/1573-3912\_islam\_COM\_0094. OCLC 5862810592.
* () Madelung, Wilferd (1997). *The Succession to Muhammad: A Study of the Early Caliphate*. Cambridge, U.K.; New York: Cambridge University Press. DOI:10.1017/CBO9780511582042. ISBN 9780521561815. OCLC 33443482.
* () Madelung, Wilferd; Daftary, Farhad, ur. (2013). *Bābā Afḍal – Bīrjandī*. Encyclopaedia Islamica. **4**. Leiden: E. J. Brill. ISBN 9789004246911. ISSN 1875-9831. OCLC 867627369. 
	+ Bahramian, Ali; Asatryan, Mushegh; Esots, Janis. „al-Balādhurī". DOI:10.1163/1875-9831\_isla\_COM\_00000052. OCLC 5862846714.

Vanjske veze
------------

* () *Ahmad ibn Yahya al-Baladhuri*, The Oxford Dictionary of Islam
* () *Al-Balādhurī*, Encyclopædia Britannica
* () *Al-Baladhuri*, Muslim Heritage

Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **Al-Balazuri** |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 90053109
* LCCN: n84028358
* ISNI: 0000 0001 1798 0998
* GND: 119312360
* SELIBR: 32543
* SUDOC: 060756314
* BNF: cb12987833h (podaci)
* CiNii: DA04333730

 |